钦定古今图书集成/方舆汇编/职方典/第1185卷 > 《黄州逢张体信大行邀饮赤壁别之短篇》
## 钦定古今图书集成/方舆汇编/职方典/第1185卷 > 《黄州逢张体信大行邀饮赤壁别之短篇》

王廷相

昔尔作赋吴王台，西湖桃李不敢开，我一见之欻飞
动。抚掌呼尔班扬才，走马还空冀北群。天街唾手挥
青云，星槎一日浮江汉。洞庭黄鹤生氤氲，西来行路
迷芳草。岂谓相逢齐安道。赤壁翻开歌舞筵，百壶为
我摅怀抱。怀抱悠悠笑此身。文犀薏苡尔能明，掉头
覆手何为者。青蝇贝锦喧谤声，世事宠鹤树榛棘。骅
骝拳跼凤艰食。男儿六合无相知，安得攒眉自摧抑。
去去高江随片帆，濯缨洗耳巴山岩。当筵尽脱鱼肠
绶，白眼青天寘佞谗。江东云，渭城雨，交情尽使倾今
古。杨朱泣，楚狂歌，逢君不醉将如何？君不见赤壁矶
头一片月，曾照英雄血战时。英雄已销明月在，烟波
浩渺令人悲。分明感激眼前事，莫向人间问奕棋。